Author: agenda0
Company: agenda

Predkladacia správa

Vláda SR schválila uznesením č.87 z 31. januára 2001 Harmonogram urýchlenia privatizácie. Cieľom tohto materiálu bolo vytvorenie konkrétneho harmonogramu privatizácie jednotlivých podnikov, ktorého napĺňanie je možné efektívne monitorovať.   

Napriek tomu, že väčšinu termínov v ňom uvedených bolo potrebné presunúť, je možné konštatovať, že proces privatizácie sa v tomto roku zdynamizoval. Úspešne sa dokončila privatizácia najmä VÚB, a.s. a  Slovnaftu, a.s., ale aj niektorých ďalšich majetkových účastí štátu a FNM SR. Ukončenie privatizácie viacerých ďalších podnikov sa očakáva najmä v druhej polovici roku 2001 a začiatku roku 2002. 

Aktualizovaný harmonogram už neobsahuje tie podniky, ktorých privatizácia sa ukončila. Súčasne je však naopak bohatší o podniky, v ktorých sa situácia v priebehu posledných mesiacov vyjasnila natoľko, že v súčasnosti je už na rozdiel od minulosti možné začať ich privatizáciu. Ide napríklad o  Istrochem, a.s., Poštovú banku, a.s.  ZSNP a.s. alebo Slovenské aerolínie. 

Podobne ako pôvodný harmonogram, tak aj teraz predkladaný materiál vychádza vo väčšine prípadov z jednotlivých odvetvových koncepcií privatizácie majetku štátu, ktoré schválila vláda SR 
 
Dodržiavanie časového harmonogramu bude aj naďalej sledovať Porada ekonomických ministrov (PEM). Jedným z úvodných bodov každého jej rokovania, ktoré sa koná raz za dva týždne, býva informácia o procese privatizácie zo strany jednotlivých zakladajúcich rezortov. PEM je pravidelne informovaná o tom, akým spôsobom boli naplnené úlohy, ktorých termín bol splatný v období do jej konania. V prípade, že úloha nebola v termíne dodržaná, jednotliví zodpovední predkladajú dôvody a PEM posudzuje objektivitu dôvodov a stanovuje ďalšie postupy aj s prípadným vyvodením dôsledkov. Okrem toho PEM rokuje aj o transparentnosti jednotlivých privatizačných krokov a rieši prípadné problémy v tejto oblasti.

S cieľom odstránenia duplicity úloh predkadateľ materiálu navrhuje zrušiť úlohu C.1 z uznesenia vlády SR č. 87 zo dňa 31. januára 2001.   

Materiál bol predmetom skráteného medzirezortného pripomienkového konania, ktorého pripomienky boli do materiálu zapracované. 

Porada ekonomických ministrov vlády SR schválila uvedený materiál s pripomienkami NBS SR, ktoré predkladateľ do materiálu zapracoval. V zmysle jej záverov odporučila predkladateľom prerokovať materiál a predložiť ho na rokovanie vlády SR.